《咏当涂张县赤善政》
明代·陶安

有美君子，尝观国光。贤书载登，赤绂斯煌。再命升爵，来于荆湘。

赤兹百里，编氓乐康。理涵于心，道积于身。克施有政，民德亦新。

耕桑被野，雨旸屡匀。众庶而丰，侯俭而贫。民有鸡豚，我盘蔬茹。

民有纨帛，我衣布素。闵厥士女，疮痍是抚。疮痍既瘳，我体完固。

公绰不欲，滕薛非长。子产惠爱，刑书靡良。侯兼其德，政有纪纲。

三年化行，嘉猷孔彰。英英白云，远瞻是恻。遄归于南，承颜有怿。

愿为时雨，均此下国。维兹邑人，永思无斁。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。